Boek: Rudie van Rensburg se ‘Monster’Rudie van Rensburg Die laaste voerings van oudpolisiespeurder Carl Bester se lewe torring los toe sy verhouding met Sarah Theron eindig. Dit bring hom by ŉ kruispad, en hy sluit aan by die Kaapse tak van Mercurius, ŉ gesiglose steunpilaar van die CIA. Intussen word ŉ wêreldbekende Saoediese joernalis in ŉ konsulaat in Istanbul vermoor, met ŉ Suid-Afrikaanse joernalis as onwillige ooggetuie. Hy besef hy hou dinamiet in sy hand vas. Maar as hy sy kaarte reg speel, wen hy dalk ’n sorgelose nuwe lewe. Gevolge van dié joernalis se besluite kring uit na Kaapstad, waar Carl opdrag kry om die saak te hanteer. Saoediese agente en ŉ siellose mesmoordenaar is maar twee van die monster se vele tentakels wat Carl een-een moet afkap. Monster deur Rudie van Rensburg word deur NB-Uitgewers uitgegee. Van Rensburg is in Bloemfontein gebore. Hy het sy loopbaan as joernalis by Die Volksblad begin, was medestigter en uitgewer van Bloemnuus en later redakteur van Die Ekonoom. In 1987 het hy Kaap toe verhuis. Sy skilderye is plaaslik en oorsee in versamelings opgeneem. Sy romans sluit in Slagyster, Kopskoot, Judaskus, Pirana en Kamikaze, en die komiese romans Hans steek die Rubicon oor, Hans gee Herklaas horings en Hans bars die bioborrel. Prys: R320,00* *Prys onderworpe aan verandering Koop die boeke by Graffiti Boeke